ສຫລ ວ່າ ຕ້ອງກົດດັນ ຕໍ່ຣັດເຊຍ ຖ້າຢາກຢຸດຕິ ຂໍ້ຂັດແຍ້ງ ໃນຊີເຣຍໄດ້
ຫລາຍ​ຄົນກໍ​ເວົ້າ​ວ່າ ພວກ​ເຮົາ​ຕ້ອງທໍາ​ການ​ກົດ​ດັນຕໍ່ລະບອບປົກຄອງ​ຂອງ​ຊີ​ເຣຍ ​ແຕ່​ທີ່​ຈິງ​ແລ້ວ​ ພວກ​ເຮົາ​​ຕ້ອງ​ໄດ້​ທໍາ​ການ​ກົດ​ດັນຕໍ່ຣັດ​ເຊຍ.
ເອກອັກຄະລັດຖະທູດສະຫະລັດ ປະຈຳສະຫະປະຊາຊາດ ທ່ານນາງ Nikki Haley ໄດ້ເພີ້ມສຽງຮຽກຮ້ອງຂອງທ່ານນາງຂຶ້ນຕໍ່ຣັດເຊຍຂຶ້ນ ໃນວັນພະຫັດວານ ນີ້ ໂດຍກ່າວວ່າ ຕ້ອງທໍາການກົດດັນເພີ້ມຂຶ້ນຕໍ່ມົສກູ ເພື່ອຈະຢຸດຕິສົງຄາມໃນຊີ ເຣຍໄດ້ ທ່ານນາງ Haley ກ່າວຕໍ່ບັນດາຄູ່ຕຳແໜ່ງຈາກ 15 ປະເທດຢູ່ໃນກອງປະຊຸມ ສະພາຄວາມໝັ້ນຄົງວ່າ ສະພາຄວາມໝັ້ນຄົງໄດ້ຈັດກອງປະຊຸມປະຈຳເດືອນຂຶ້ນເພື່ອປຶກສາຫາລື ກ່ຽວກັບ ສະພາບການມະນຸດສະທຳໃນຊີເຣຍ ບ່ອນທີ່ຫົວໜ້າດ້ານການໃຫ້ຄວາມຊ່ວຍເຫລືອຂອງສະຫະປະຊາຊາດ ທ່ານ Stephen O’Brien ກ່າວຕໍ່ເຂົາເຈົ້າວ່າ ຢ່າງໜ້ອຍ ໂຮງໝໍຫົກຫລັງ ແລະໂຮງຮຽນສາມແຫ່ງ ໄດ້ຖືກທໍາລາຍຍ້ອນລະເບີດຢູ່ໃນເດືອນນີ້ ແລະ “ສະຖານະການໄດ້ເຄ່ັງຮ້ອນຂຶ້ນ” ຢູ່ເຂດອ້ອມແອ້ມບ່ອນທີ່ຖືກຍຶດຄອງຢູ່ທາງ ພາກຕາເວັນອອກຂອງເມືອງ Ghouta ບ່ອນທີ່ 400,000 ຄົນ ເຊົາໄດ້ຮັບການຊ່ວຍ ເຫລືອຈາກຂະບວນລົດຊ່ວຍເຫລືອຂອງສະຫະຊາຊາດ  ນັບແຕ່ເດືອນຕຸລາ 2016 ເປັນຕົ້ນມາ ທ່ານນາງ Haley ກ່າວອີກວ່າ “ສາຍຕາທັງໝົດ ແລະຄວາມກົດດັນທັງໝົດບັດນີ້ີ້ ຕ້ອງໄດ້ເລັງໄປຫາຣັດເຊຍ ເພາະວ່າເຂົາເຈົ້າແມ່ນຜູ້ທີ່ຈະສາມາດເຮັດໃຫ້ເລື່ອງນີ້ ຢຸດຕິລົງໄດ້ ຖ້າຫາກເຂົ້າເຈົ້າຕ້ອງການຢາກເຮັດເຊັ່ນນັ້ນ ” ທູດພິເສດສະຫະລັດທ່ານນີ້ກ່າວວ່າ ລະບອບປົກຄອງຂອງທ່ານ Bashar al- Assad ໄດ້ມີຄວາມກ້າຫານຂຶ້ນຍ້ອນໄດ້ຮັບການປົກປ້ອງຈາກມົສກູ ທີ່ສືບຕໍ່ມີ ເລື້ອຍໆມາ